Laat maatskaplike toelae ‘klap in gesig’ vir begunstigdes(Argieffoto) Die DA het talle boodskappe ontvang van ontvangers van maatskaplike toelaes wat deur die Suid-Afrikaanse Agentskap vir Maatskaplike Sekerheid (Sassa) in die steek gelaat is ná die agentskap se jongste vertraging met die uitbetaling van toelaes. “Toe Ramaphosa die verlenging van die maatskaplike toelaes aangekondig het, het miljoene werklose en benadeelde Suid-Afrikaners geglo dat hulle kos op die tafel sal kan sit, en hierdie vertragings is ’n klap in die gesig. Die DA veroordeel hierdie laat betaling van toelaes,” het Bridget Masango, die DA se woordvoerder oor maatskaplike ontwikkeling, gesê. “Die is totaal onaanvaarbaar vir miljoene desperate begunstigdes wat op die toelaes staatmaak omdat dit hul enigste bron van inkomste is.” Volgens Masango het die DA talle desperate telefoonoproepe van ontvangers ontvang wat sê dat hierdie toelae gewoonlik teen die 16de van die maand betaal word, maar hulle het nog niks ontvang nie en die maand is amper verby. “Volgens inligting wat die DA verkry het, wag Sassa steeds vir goedkeuring om president Cyril Ramaphosa se aankondiging in werking te stel. Dit is totaal onaanvaarbaar en dui op groot regeringsadministratiewe mislukkings.” Die DA doen ’n beroep op Lindiwe Zulu, minister van maatskaplike ontwikkeling, om Ramaphosa se aankondiging van die verlenging van die toelaes te eerbiedig deur alle struikelblokke uit die weg te ruim ten einde die krisis as ’n saak van dringendheid af te weer. Die DA het reeds vroeër die maand gesê hy wil die Menseregtekommissie (MRK) nader oor die voortslepende stryd wat behoeftige mense het om hul maatskaplike toelaes in die hande te kry.